Idola

***Idola*** ialah sebuah filem drama muzikal romantik Malaysia 2002 arahan dan tulisan oleh Aziz M. Osman terbitan Tayangan Unggul. Ia mengisahkan tentang Farah, seorang peguam syarie berjaya dan adiknya, Nana. Kemelut timbul apabila Nana mengidolakan Elise, penyanyi popular. Farah mula berkenalan dengan Mukriz dan lama-kelamaan menaruh hati terhadap Mukriz. Dibintangi oleh Normala Samsudin, Norman Hakim, Sharifah Aleya, Jeslina Hashim dan Danny X-Factor, filem ini ditayangkan pada 7 Mac 2002.

## Sinopsis
Farah (Normala Samsudin) merupakan seorang peguam syariah yang terkenal dan juga kakak kepada Nana (Sharifah Aleya). Manakala Mukriz (Norman Hakim) pula adalah abang serta pengurus kepada penyanyi popular Elise (Jeslina Hashim). Masalah mula timbul apabila Nana mula menjadikan penyanyi popular, Elise sebagai role-model. Bagi Farah, manusia di dunia hiburan tidak layak untuk dijadikan sebagai role-model. Ketika inilah Farah mula berkenalan dengan Mukriz dan lama-kelamaan dia mula menaruh hati terhadap Mukriz. Namun salah faham terjadi apabila Farah menyangka bahawa Mukriz berlaku sumbang dengan jandanya, Rubi (Sheila Mambo). Nana pula hilang kepercayaan terhadap penyanyi kesayangannya, Elise selepas melihat Elise bermain cinta dengan Jimi (Danny X-Factor) yang juga jejaka idaman Nana. Kini Nana mula menyedari akan kebenaran kata kakaknya mengenai dunia hiburan. Apakah yang akan terjadi kepada Farah dan Nana? Mampukah Farah menjadi role-model bagi adiknya setelah dia mula terlibat dalam dunia hiburan secara tidak langsung?

## Pelakon

### Pelakon utama
* Norman Hakim sebagai Mukriz, Pengurus/ abang kepada Elis yang menjadi bapa tunggal kepada Melissa selepas Rubi meninggalkan beliau dan anaknya kemudian menemui Farah dalam satu insiden
* Normala Samsudin sebagai Farah Iskandar, Peguam Sharia yang hidup hanya kerja dan kakak kepada Nana.
* Jeslina Hashim sebagai Elis, Penyanyi terkenal dan adik yang dijaga oleh Mukriz
* Sharifah Aleya sebagai Suzana "Nana"Iskandar, Adik kepada Farah berusia 20 an yang mengidolakan Elis namun tidak disukai oleh kakaknya sebelum kakak (Farah) berubah hati setelah bertemu Mukriz
* Danny X-Factor sebagai Jimi

### Pelakon pembantu
* Sheila Mambo sebagai Rubi, Bekas isteri Mukriz & ibu Melissa yang juga penyanyi beliau meninggalkan Mukriz dan Melissa kerana curang dengan beliau
* Wahid Senario sebagai Mansur, Peguam yang bekerja dibawah firma dengan Farah
* M. Rajoli sebagai dirinya sendiri
* Julie Dahlan sebagai Fazlina
* Nor Aliah Lee sebagai Anita
* Adza Tutyrianti Adenan sebagai Yvone, Kawan Nana
* Diana Danielle sebagai Melissa, Anak kepada Mukriz dan Rubi namun Mukriz menjaganya selepas bercerai
* Azman Hassan sebagai gitaris
* Sarip Noor sebagai Hakim
* Lazizah Ahmad sebagai Mahani
* Farouk Abdullah sebagai Ustaz Aiman

### Penampilan khas
* Aznil Nawawi sebagai Emcee konsert
* Halim Othman sebagai DJ Radio
* Aziz M. Osman sebagai Pemain Gitar

### Pelakon tambahan
* Eira Syazira sebagai Pelanggan kedai makan

## Penerbitan
*Idola* ialah filem ketiga terbitan Tayangan Unggul dan filem ke-16 arahan Aziz M. Osman. Menurut Aziz, filem ini ditujukan khas dalam kenangan buat arwah bapanya, M. Osman yang meninggal dunia pada Julai 2001 akibat angin ahmar. Beliau berkata: "Apa yang diceritakan dalam filem ini ialah secara moralnya kalau akar tunjang itu baik, apabila ditempuh badai sekalipun ia akan kembali kepada asal. Dengan tunjang yang kuat, ke mana sahaja kita pergi, kita akan ada pedoman [...] Lantaran itu, saya menterjemahkan realiti sebenar dunia seni ke dalam Idola untuk menukar persepsi masyarakat". Untuk filem ini, beliau mengetengahkan konsep kekeluargaan sebagai asas utama.

Norman Hakim memegang watak Mukriz, abang sulung merangkap pengurus Elise. *Idola* menandakan kerjasama sulung beliau bersama Aziz. Norman mengakui pernah menolak tawaran berlakon di bawah arahan Aziz sebanyak beberapa kali kerana terikat dengan komitmen lain. Penyanyi, Jeslina Hashim yang sebelum ini berlakon di bawah arahan Aziz menerusi filem *[[Seri Dewi Malam]]* memegang watak Elise, seorang penghibur muda yang menjadi kegilaan Nana yang dilakonkan oleh Sharifah Aleya. Jeslina berkata, penglibatannya dalam *Idola* dianggap lebih memberi kepuasan berbanding dengan persembahannya dalam *Seri Dewi Malam* yang mana beliau melakonkan watak gadis buta. Beliau turut menyumbangkan suaranya untuk runut bunyi filem ini, "Selintas Kesan" hasil nukilan Azman Abu Hassan dan lirik oleh Aziz. Personaliti TV dan pengacara, Normala Samsudin memegang watak Farah, seorang peguam dan kakak kepada Nana lakonan Aleya. *Idola* ialah filem kedua lakonannya selepas *[[Gerak Khas The Movie]]* dan filem pertamanya lakonannya sebagai watak utama. Sharifah Aleya memegang watak Nana, peminat Elise lakonan Jeslina. Aleya menyedari ilmu masih cetek, namun tidak segan 'berguru' dengan pengarah dan barisan pelakon yang banyak membantunya, *Idola* ialah lakonan pertama beliau.

Barisan pelakon lain termasuk Danny X-Factor, Wahid Senario, Sheila Mambo, Nor Aliah Lee dan Julie Dahlan. Filem ini juga menandakan lakonan sulung Diana Danielle, yang kemudian menempa kejayaan dalam bidang lakonan. Penggambaran dijalankan selama 40 hari pada Julai dan Ogos 2001.

## Tema
Khadijah Ibrahim, menulis untuk *[[Utusan Malaysia]]*, beranggapan bahawa *Idola* menggunakan unsur-unsur persekitaran yang memiliki hubungan dengan pengarahnya, Aziz M. Osman sebagai "bahan yang boleh dijadikan filem yang menarik". Beliau menulis bahawa filem ini dilihat sebagai "sebuah filem yang tidak berat, berjiwa remaja dan diisi pengajaran khusus kepada golongan remaja dengan mengambil pendekatan hiburan". Menurut Khadijah, Aziz menggunakan kematangan cara berfikir dengan menggarapkan *Idola* agar bersesuaian untuk tontonan semua lapisan masyarakat. Aziz bagaimanapun berkata, beliau lebih senang menonjolkan filem yang dapat memberi hiburan dan pengajaran kepada generasi muda. Beliau menjelaskan *Idola* sarat dengan "pengajaran untuk semua orang agar jangan melihat sesuatu perkara daripada skop yang sempit" dan diisi dengan "nilai-nilai kasih sayang antara ahli keluarga dan falsafah yang boleh diguna pakai oleh semua pihak".

## Keluaran dan sambutan
*Idola* ditayangkan pada 7 Mac 2002. Ia dipasarkan sebagai filem muzikal romantik komedi. Sebelum tayangan perdana rasmi, filem ini dikatakan telah bertindih 2 minggu selepas *[[Anak Mami The Movie]]* ditayangkan pada 21 Februari tahun sama. Filem ini berjaya meraih kutipan kasar melebihi RM1 juta dalam tempoh sembilan hari tayangan.

Hartati Hassan Basri dari *[[Harian Metro]]* mengangkat filem ini sebagai filem keluarga. SS dari akhbar sama turut memuji filem ini dengan berkata "elemen keluarga yang dibawa Aziz berjaya dan menghiburkan, sekali gus terkeluar dari kepompong stereotaip isu kekeluargaan yang sering menjadi tema filem Melayu kita". Menulis untuk *[[The Malay Mail]]*, Meor Shariman dalam komen awalnya menulis: "Menonton *Idola* seperti menikmati piza kegemaran anda dengan semua topping pilihan anda". Mengulas untuk *[[New Straits Times]]*, Afzal Khalid menulis bahawa filem ini "memberi tumpuan kepada kehidupan dan tingkah laku manusia" dan menyelusuri "hubungan keluarga, tradisi, dan cinta".

Pada Oktober 2002, filem ini bersama-sama dengan filem *[[KL Menjerit]]* terpilih mewakili Malaysia ke Festival Filem Asia Pasifik ke-47 (FFAP47) yang berlangsung di Seoul, Korea Selatan.

## Anugerah

## Rujukan

## Pautan luar
*